作者:馮取洽
標題:賀新郎
內容:問訊花庵主。這一宗、拍板門槌，是誰親付。逢翰墨場聊作戲，那個是真實語。算惟有、青山堪住。玉立林幽真脫灑，又何妨、白石和泉煮。底用判，雲遊據。朝三暮四從渠賦。且隨緣、家養園收，自然成趣。此外盤蝸餘一室，人我兩俱無負。要參到、道心微處。盡作逃禪逃得密，也難遮、撥草來尋路。應為撥，懶殘芋。